เก็บหุ้นใหญ่ราคาถูก SET พรุ่งนี้ผันผวนเชิงลบต่อ
บล.ซีไอเอ็มบี มองแนวโน้มการลงทุนพรุ่งนี้ (6 ม.ค.) คาดว่าตลาดจะยังผันผวนอิงเชิงลบอยู่ จากแรงขายกองทุน LTF อย่างไรก็ตาม แนะซื้อสะสมหุ้นกลุ่มสื่อสาร, ธนาคารพาณิชย์ และกลุ่มปิโตรเคมี ที่ราคาปรับลงไปมากแล้ว พร้อมให้แนวต้าน 1,275 จุด แนวรับ 1,250 จุด
5 ม.ค. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์หลักทรัพย์ บล.ซีไอเอ็มบี (ประเทศไทย) เปิดเผยถึงตลาดหุ้นไทยทั้งวันที่ผ่านมา (5 ม.ค.) มีความผันผวน โดยทิศทางส่วนใหญ่ปรับตัวลง รับผลแรงขายของสถาบันเป็นส่วนใหญ่ จากการไถ่ถอนหน่วยลงทุนของกองทุน LTF ขณะเดียวกันก็ยังมีแรงขายจากนักลงทุนต่างชาติออกมาแต่ก็ถือว่าไม่มากแล้ว
นอกจากนี้ ยังได้รับแรงกดดันจากตัวเลข PMI ภาคการผลิตของจีนที่หดตัวลงในเดือน ธ.ค.ทำให้นักลงทุนวิตกกังวลว่าการชะลอตัวของเศรษฐกิจจีนอาจจะฉุดเศรษฐกิจทั่วโลก รวมทั้งสถานการณ์ความตึงเครียดในตะวันออกกลาง ทำให้นักลงทุนหลีกเลี่ยงที่จะลงทุนในสินทรัพย์เสี่ยง
แนวโน้มการลงทุนในวันพรุ่งนี้ (6 ม.ค.) คาดว่า ตลาดจะยังผันผวนอิงเชิงลบอยู่ จากแรงขายกองทุน LTF อย่างไรก็ตาม แนะซื้อสะสมหุ้นกลุ่มสื่อสาร, ธนาคารพาณิชย์ และกลุ่มปิโตรเคมี ที่ราคาปรับลงไปมากแล้ว พร้อมให้แนวต้าน 1,275 จุด แนวรับ 1,250 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 131.00 บาท ลดลง 12.00 บาท
BEM ซื้อขายวันแรก ปิดที่ 5.15 บาท
INTUCH ปิดที่ 45.75 บาท ลดลง  3.75 บาท
PTT ปิดที่ 227.00 บาท ลดลง 11.00 บาท
JAS ปิดที่ 3.06 บาท ไม่เปลี่ยนแปลง
 
ที่มา: สำนักข่าวอินโฟเควสท์